Sukhoi Su-57

Pembangunan

Pada akhir 1980-an, Kesatuan Soviet telah menggariskan keperluan untuk pesawat generasi baru bagi mengantikan angkatan pesawat MiG-29 dan Su-27 dalam perkhidmatan barisan hadapan. Dua projek telah dicadangkan bagi memenuhi keperluan ini, iaitu Sukhoi Su-47 dan Mikoyan Projek 1.44. Pada 2002, Sukhoi telah dipilih bagi mengetuai rekabentuk pesawat tempur baru. PAK FA akan menggabungkan teknologi dari kedua pesawat Su-47 dan MiG 1.44.
Pusat Pengeluaran dan Saintifik Teknokompleks, Ramenskoye Instrument Building Design Bureau, Institut Penyelidikan Saintifik Pembinaan Peralatan (Zhukovskiy), Kilang Mekanikal dan Optikal Ural (Yekaterinburg), firma Polet (Nizhniy Novgorod) dan Institut Kejuruteraan Penyelidikan Radio Pusat (Moscow) telah diumumkan sebagai pemenang dalam pertandingan yang diadakan pada awal 2003 untuk membangunkan kelengkapan avionik bagi pesawat generasi ke-5. NPO Saturn pula telah dikenal pasti untuk mengetuai kerja pembangunan enjin bagi pesawat ini.
Persatuan Pengeluaran Penerbangan Novosibirsk Chkalov (NAPO) telah memulkan pembinaan pesawat tempur generasi ke-5. Kerja-kerja ini telah dilakukan di Komsomol'sk-on-Amur; berdasarkan kenyataan Pengurus Besarnya Fedor Zhdanov semasa lawatan ke NAPO oleh Gabenor Novosibirsk Oblast, Viktor Tolokonskiy pada 6 Mac 2007.
Pada 8 Ogos 2007, Komander Tentera Udara Rusia, Aleksandr Zelin telah dipetik oleh agensi akhbar Rusia mengatakan bahwa tahap pembangunan bagi program PAK FA telah selesai dan pembinaan pesawat prototaip untuk ujian penerbangan telah bermula.

Ujian

Pusat Ujian Penerbangan kebangsaan ke-929 telah menerima prototaip T-50 pertamanya bagi tujuan ujian lanjut pada bulan Mac 2014, dan Panglima Tentera Udara Rusia, Leftenan Jeneral Viktor Bondarev mengatakan bahawa penghantaran awal pesawat T-50 dijangka bermula pada tahun 2016. Ujian persenjataan luaran akan bermula pada Mei 2014.

Eksport

Sukhoi mengatakan bahawa kelebihan utama eksport pesawat ini adalah kosnya yang lebih rendah berbanding pesawat pejuang generasi ke-5 buatan Amerika Syarikat. Rusia dilaporkan telah menawarkan pesawat PAK FA bagi pesawat pejuang generasi baru Korea Selatan. Agensi perolehan pertahanan Koera Selatan mengesahkan bahawa pesawat Sukhoi PAK FA merupakan salah satu calon dalam pesawat pejuang generasi baharu (F-X Fasa 3) untuk Tentera Udara Republik Korea; walau bagaimanapun, Sukhoi tidak menghantar bidaan selepas tarikh akhir pada bulan Januari 2012.
Pusat Analisis Perdagangan Senjata Dunia Rusia menjangka pesawat PAK FA akan sedia untuk dieksport bermula pada tahun 2025; termasuk pesawat versi eksport utama, Sukhoi/HAL FGFA untuk India,  Ruslan Pukhov, pengarah Pusat Analisis Strategi dan Teknologi menjangkakan Vietnam akan menjadi pelanggan eksport kedua. Pada tahun 2012, Menteri Pertahanan Rusia, Anatoly Serdyukov mengatakan bahawa Rusia dan India akan bersama-sama membina versi eksport pesawat T-50 bermula pada tahun 2020. Mikhail Pogosyan, ketua United Aircraft Corporation, berkata pada tahun 2013 bahawa pesawat PAK FA dan Sukhoi/HAL FGFA akan menggunakan "sistem-sistem avionik dan pesawat yang serupa".
Pada tahun 2013, Rusia telah membuat permohonan kepada Brazil untuk membantu membangunkan pesawat generasi baru berdasarkan T-50.

Kemalangan

Pada 10 Jun 2014, prototaip kelima iaitu T-50-5, telah rosak teruk kerana mengalami kebakaran enjin semasa mendarat. Juruterbang berjaya melepaskan diri tanpa mengalami sebarang kecederaan. Sukhoi berkata mereka akan membaiki pesawat ini, dan kebakaran ini tidak "menjejaskan garis masa program ujian T-50".

Spesifikasi (T-50)

Data dari Warfare.ru